ആരാധകരെ ആവേശത്തിലാഴ്ത്തി രജനീകാന്ത് അണ്ണാത്തെ കാണാന് അതിരാവിലെ തിയേറ്ററുകളില് ക്യൂ നിന്ന് രജനികാന്ത് ഫാന്സ് ചെന്നൈ : തമിഴ് സിനിമാ ലോകം ഏറെ പ്രതീക്ഷയോടെ കാത്തിരുന്ന ചിത്രമാണ് ശിവ സംവിധാനം ചെയ്ത സൂപ്പര്സ്റ്റാര് രജനീകാന്തിന്റെ അണ്ണാത്തെ. ദീപാവലി ദിനത്തില് ചിത്രം ബ്രഹ്മാണ്ഡ റിലീസ് ചെയ്തതോടെ രജനീ ആരാധകര് തിയേറ്ററുകളിലേക്ക് ഇടിച്ചു കയറുകയാണ്. അഞ്ച് മണിക്ക് പ്രദര്ശിപ്പിച്ച ആദ്യ ഷോയ്ക്ക് ടിക്കറ്റെടുക്കാന് അതിരാവിലെ തന്നെ ആളുകള് തിയേറ്ററിന് മുന്നില് തടിച്ച് കൂടി. തമിഴ്നാട്ടില് മാത്രം 1500 സ്ക്രീനുകളിലാണ് ചിത്രം റിലീസ് ചെയ്തത്. പൂമാലകളും ബാനറുകളും കെട്ടിയാണ് രജനീ ആരാധകര് സൂപ്പര്സ്റ്റാര് ചിത്രത്തിന്റെ റിലീസ് ആഘോഷമാക്കുന്നത്. രജനീകാന്തിന്റെ അണ്ണാത്തെ ടീ ഷര്ട്ടുകളും ഇതിനോടകം തന്നെ വിപണിയിലെത്തിക്കഴിഞ്ഞു. ഔദ്യോഗിക അവധി ദിവസത്തിലും ഫസ്റ്റ്ഡേ ഫസ്റ്റ് ഷോ കാണാന് തിരക്ക് ഏറെയാണ്. സിനിമ കണ്ടുവരുന്ന ആളുകളില് നിന്നും മികച്ച പ്രതികരണങ്ങളാണ് ലഭിക്കുന്നത്. കൊറോണ അടച്ചിടലിന് ശേഷം അടുത്തിടെയാണ് തമിഴ്നാട്ടില് തിയേറ്ററുകളില് പൂര്ണമായും ആളുകളെ പ്രവേശിപ്പിക്കാന് ആരംഭിച്ചത്. ഇതിന് ശേഷം പുറത്തിറക്കുന്ന ആദ്യ ബിഗ് ബജറ്റ് ചിത്രം കൂടിയാണ് അണ്ണാത്തെ. കൊറോണ കാലത്ത് സിനിമാ മേഖലയ്ക്ക് ഉണ്ടായ പ്രതിസന്ധി ഇതിലൂടെ നികത്താന് സാധിക്കുമെന്നാണ് നിഗമനം. ആരോഗ്യ പ്രശ്നങ്ങള് കാരണം ചികിത്സയിലായിരുന്ന രജനീകാന്ത് കഴിഞ്ഞ ദിവസമാണ് ആശുപത്രി വിട്ടത്. തലവേദനയും ദേഹാസ്വാസ്ഥ്യവും അനുഭവപ്പെട്ടതിനെ തുടര്ന്നാണ് താരത്തെ ആശുപത്രിയില് പ്രവേശിപ്പിച്ചത്. ഒക്ടോബര് 28നാണ് രജനീകാന്തിനെ ആശുപത്രിയില് എത്തിച്ചത്. സണ് പിക്ചേഴ്സ് നിര്മ്മിച്ച ചിത്രത്തിന്റെ സംഗീതം ഡി. ഇമ്മാനാണ് നിര്വ്വഹിച്ചിരിക്കുന്നത്. കീര്ത്തി സുരേഷ്, നയന്താര, മീന, ഖുശ്ബു, പ്രകാശ് രാജ്, സതീഷ്, സൂരി, ഗോര്ജ് മരിയന് തുടങ്ങി വന് താരനിരയാണ് ചിത്രത്തിലുള്ളത്. വിദേശത്ത് 1100 സ്ക്രീനില് പ്രദര്ശിപ്പിക്കുന്ന അണ്ണാത്തെ ഇത്രയധികം വിദേശ സ്ക്രീനിലെത്തുന്ന ആദ്യ ഇന്ത്യന് ചിത്രമാകും.